Les maletes viatgeres omplin de llibres les aules dels centres escolars de Manises
13 de març de 2025

La campanya d’animació lectora de les biblioteques públiques municipals torna a posar en marxa una nova edició de “Les maletes viatgeres”, que en esta ocasió van carregades de llibres de Roald Dahl que s’han utilitzat en les sessions de contacontes. Aquestes maletes ja han eixit de la biblioteca per a recórrer els huit col·legis de la ciutat, amb la finalitat que els llibres que l'alumnat ha escoltat i vist en les sessions d'animació lectora, puguen romandre en les seues classes durant quinze dies, i així poder-los tocar i llegir amb temps.

En aquesta edició, les maletes també porten sorpreses, com jocs interactius amb codi QR, i diversos jocs tradicionals.

Les dues maletes viatgeres tornaran a la biblioteca el 30 de maig, amb tots els llibres i amb una memòria del treball fet en cada col·legi.

Amb els treballs realitzats pels escolars, fotografies de la campanya i els llibres es farà una exposició que es podrà visitar a la Biblioteca Municipal Enric Valor fins que finalitze el curs.